**PREDLOG**

Na osnovu člana 34 Zakona o lokalnoj samoupravi („Sl.list Crne Gore“, br. 2/18,34/19 i 38/20), člana 29 stav 2 Zakona o državnoj imovini („Sl.list Crne Gore“ br.21/09 i 40/11) i člana 18 stav 2 Statuta opštine Tivat („Sl.list Crne Gore - opštinski propisi”, br.24/18 i 9/20), Skupština opštine Tivat, na sjednici održanoj dana \_\_\_\_\_2021. godine, donijela je

**O D L U K U**

**o ustupanju na upravljanje i korišćenje objekta autobuske stanice Društvu sa ograničenom odgovornošću „Parking servis“ Tivat**

**Član 1**

Opština Tivat (u daljem tekstu: „Opština”) je nosilac prava raspolaganja na objektu br. 2, sa posebnim djelovima: PD1-PD13 i PD17-PD20, izgrađenom na kat. parc. 4764/1 KO Tivat, upisanim u list nepokretnosti broj 2496 KO Tivat, koji je u funkciji obavljanja djelatnosti autobuske stanice.

**Član 2**

Opština Tivat ustupa na upravljanje i korišćenje nepokretnosti iz člana 1 ove Odluke Društvu sa ograničenom odgovornošću „Parking servis“ Tivat (u daljem tekstu: „Privredno društvo“), bez naknade, u svrhu obavljanja djelatnosti privrednog društva.

Privredno društvo može upravljati ustupljenim nepokretnostima i koristiti ih isključivo za obavljanje djelatnosti za koje je registrovano.

Prilikom davanja ustupljenih nepokretnosti u zakup ili na poslugu trećim licima, Privredno društvo je dužno da sprovede postupak u skladu sa Zakonom o državnoj imovini i podzakonskim aktima koji uređuju ovu oblast, uz uslov da jedan član nadležne komisije bude iz Opštine.

**Član 3**

Privredno društvo, danom stupanja na snagu ove Odluke stiče pravo da uđe u posjed nepokretnosti iz člana 1 ove Odluke, što će se konstatovati zapisnikom o primopredaji koji će potpisati ovlašćeni predstavnici Opštine i Privrednog društva.

Privredno društvo će primiti predmetne nepokretnosti u viđenom stanju, s tim da će eventualni nedostaci biti zabilježeni u zapisniku o primopredaji.

**Član 4**

Privredno društvo je dužno da o svom trošku otkloni posljedice bilo kakve materijalne štete prouzrokovane predmetnim nepokretnostima, sa izuzetkom uobičajenog trošenja objekata nastalog redovnom upotrebom.

Ukoliko Privredno društvo u razumnom roku ne otkloni posljedice materijalne štete iz stava 1 ovog člana, Opština će takve posljedice otkloniti i naplatiti sve troškove takvog otklanjanja Privrednom društvu.

**Član 5**

Privredno društvo je dužno da snosi troškove redovnih popravki i održavanja predmetnih nepokretnosti koji su neophodni da se one mogu koristiti u svrhu registrovanih djelatnosti, o čijoj potrebi je dužan da obavjesti Opštinu prije otpočinjanja radova.

Privredno društvo ne može započeti adaptaciju predmetnih nepokretnosti bez prethodne pisane saglasnosti Opštine.

**Član 6**

Privredno društvo će zaključiti nove ugovore sa javnim preduzećima i pružaocima usluga (voda, struja, odvoz smeća, telekomunikacije), u roku od trideset dana nakon datuma primopredaje.

Privredno društvo se obavezuje da uredno plaća naknade javnim preduzećima i drugim pružaocima usluga, od datuma primopredaje.

**Član 7**

Međusobna prava i obaveze po osnovu ove odluke između Privrednog društva i Opštine, regulisati će se posebnim ugovorom.

**Član 8**

Stupanjem na snagu ove Odluke prestaje da važi Odluka o ustupanju na upravljanje i korišćenje objekta autobuske stanice Društvu sa ograničenom odgovornošću „Autobuska stanica” Tivat, broj: 0304-030-244 („Sl.list Crne Gore-opštinski propisi” br. 28/17 od 30.06.2017.) i Odluka o izmjeni i dopuni Odluke o ustupanju na upravljanje i korišćenje objekta autobuske stanice Društvu sa ograničenom odgovornošću „Autobuska stanica Tivat” broj: 0304-030-309 („Sl. list Crne Gore – opštinski propisi” br. 043/17 od 13.10.2017.)

**Član 9**

Ova Odluka stupa na snagu osmog dana od dana objavljivanja u „Službenom listu Crne Gore-opštinski propisi“.

Broj: \_\_\_\_\_\_\_\_\_\_\_\_

Tivat, \_\_\_\_\_\_\_\_\_2021.godine

SKUPŠTINA OPŠTINE TIVAT

PREDSJEDNIK

 dr Andrija Petković

**O B R A Z L O Ž E NJ E**

**I PRAVNI OSNOV I RAZLOZI ZA DONOŠENJE**

Pravni osnov za donošenje ove odluke sadržan je u članu 34 Zakona o lokalnoj samoupravi („Sl. list Crne Gore“, br. 2/18, 34/19 i 38/20), kojim je propisano da „opština raspolaže imovinom“. Članom 29 stav 2 Zakona o državnoj imovini (“Sl. list Crne Gore” br. 21/09 i 40/11) je propisano da „nepokretnim i pokretnim stvarima i drugim dobrima u državnoj imovini, na kojima određena svojinska ovlašćenja vrši opština, raspolaže nadležni organ opštine u skladu sa ovim zakonom i statutom”.

Članom 18 stav 2 Statuta opštine Tivat, propisano je da imovinom opštine raspolaže Skupština opštine u skladu sa Zakonom.

Razlog za donošenje ove Odluke su usvojene odluke Skupštine Opštine Tivat i to:

Odluka o usvajanju Elaborata racionalizacije poslovanja „Parking servis“ d.o.o. Tivat i „Autobuska stanica“ d.o.o. Tivat sa prijedlozima za spajanje dva preduzeća („Sl.list Crne Gore-opštinski propisi“ br.9/21) i Odluka o dopunama Statuta Društva sa ograničenom odgovornošću „Parking servis“ Tivat, („Sl.list Crne Gore –opštinski propisi“ br. 9/21), čime su se stekli uslovi za dalje postupke u cilju racionalizacije poslovanja d.o.o. “Parking servis“ Tivat i d.o.o. „Autobuska stanica“ Tivat.

Preduslov za obavljanje djelatnosti u kopnenom saobraćaju, odnosno obavljanje poslova vezanih za rad autobuske stanice je ustupanje na upravljanje i korišćenje objekta Autobuske stanice.

Za izvršenje ove odluke nije potrebno izdvojiti finansijska sredstva iz budžeta.

Na osnovu navedenog predlaže se Skupštini opštine Tivat da usvoji Odluku o ustupanju na upravljanje i korišćenje objekta autobuske stanice privrednom društvu „Parking servis“ d.o.o. Tivat.

|  |  |
| --- | --- |
| *Obrađivač**Sekretarijat za privredu* | *Predlagač**Predsjednik Opštine* |
|  |  |